প্রথমদিন নাকি থানা বন্ধ ছিল! তারপর দিন ‘আইটেম’ (লিখিত অভিযোগ) নেওয়ার কেউ থানায় ছিলই না! এমনই অভিজ্ঞতার মুখোমুখি বিধাননগরের মেয়র তথা তৃণমূল বিধায়ক সব্যসাচী দত্তের বিরুদ্ধে অভিযোগ তোলা মধুসূদন চক্রবর্তী।
ব্যবসায়ী মধুসূদন মঙ্গলবার কলকাতা প্রেস ক্লাবে সাংবাদিক বৈঠক করে সব্যসাচীর বিরুদ্ধে টাকা চেয়ে হুমকি দেওয়ার অভিযোগ করেছিলেন। 
মধুসূদন বৃহস্পতিবার ‘এবেলা’কে স্পিড পোস্টে একটি চিঠির অনলাইন ডেলিভারি রিপোর্টের প্রতিলিপি পাঠিয়েছেন। তাঁর দাবি, ‘‘স্পিড পোস্ট মারফৎ সব্যসাচীর বিরুদ্ধে আমায় হুমকি দেওয়ার লিখিত অভিযোগ বিধাননগর(উত্তর) থানায় পাঠিয়েছিলাম। কিন্তু রিপোর্ট এসেছে দরজা বন্ধ। থানার দরজা কী বন্ধ থাকা সম্ভব!’’ স্পিড পোস্টে মধুসূদনের পাঠানো প্রতিলিপিতে উল্লেখ, ১৪ এবং ১৫ ফেব্রুয়ারি ‘আইটেম’ পৌঁছনোর চেষ্টা হয়েছে। ১৪ তারিখ বলা হয়েছে দরজা তালা বন্ধ। ১৫ তারিখ বলা হয়েছে, ঠিকানার মালিক অনুপস্থিত। তাই সেই অভিযোগপত্র ফিরে যাচ্ছে মধুসূদনের কাছে।

নথি: মধুসূদন চক্রবর্তীর পাঠানো চিঠির ডেলিভারি রিপোর্টের প্রতিলিপি। (চিহ্নিত অংশে) লেখা থানা বন্ধের কথা।নিজস্ব চিত্র
তাঁর অভিযোগ, ‘‘সম্ভবত কোনও মহলের নির্দেশ রয়েছে অভিযোগ না নেওয়ার। না হলে এমন রিপোর্ট কী করে যাবে। বিধাননগর কমিশনারেটেও একইভাবে স্পিড পোস্ট মারফৎ অভিযোগ পাঠিয়েছি। তার রিপোর্ট এখনও দেখা হয়নি। পুলিশ সহযোগিতা না করলে আদালতে যাব।’’

মধুসূদন চক্রবর্তীর পাঠানো চিঠি।
বিধাননগর পুলিশও এহেন স্পর্শকাতর ঘটনায় চাপে পড়েছে। সংবাদমাধ্যমের সঙ্গে যোগাযোগের জন্য বিধাননগর কমিশনারেটের মুখপাত্র শবরী রাজকুমারের যে হোয়াটসঅ্যাপ গ্রুপ রয়েছে, তাতে ওই ঘটনার ‘আপডেট’ দেওয়া হয়নি। কমিশনারেটের এক শীর্ষ অফিসারের কথায়,‘‘কমিশনারের কাছে কোনও লিখিত অভিযোগ আসেনি।’’
প্রসঙ্গত, সব্যসাচী দাবি করেছিলেন, মধুসূদনকে তিনি চেনেন না। নিজের সঙ্গে মেয়রের পরিচিতি প্রমাণ করতে বুধবার মধুসূদন ‘এবেলা’র কাছে তাঁর স্ত্রীর সম্পাদিত একটি বইয়ের প্রতিলিপি পাঠান। সেটিতে দেখা যায় বইটির ৪৪ প়ৃষ্ঠায় সব্যসাচীর লেখা রয়েছে।